text: Far idømt 12 års fængsel for drab på søn
  13 februar 2014 kl. 12.18
  Den 47-årige far skal 12 år i fængsel for drabet på sin søn i Bramming. Han har anket strafudmålingen til landsretten.
  Et nævningeting i Esbjerg fastslår, at den 47-årige civiløkonom Carl-Ove Christiansen dræbte sønnen tidligt om morgenen lillejuleaften 2012.
  Straffen er torsdag blevet fastsat til fængsel i 12 år.
  Faren har nægtet sig skyldig. Han kunne simpelt hen ikke huske, hvad der skete.
  Der er et sort hul i hans hukommelse, fra han sent om natten havde givet sin søn Simon et kram i entréen til sin lejlighed, til politiet vækkede ham næste formiddag.
  Det var en beboer, der i opgangen på Storegade i Bramming fandt Simon Skovmand ligge livløs ved ottetiden om morgenen.
  En obduktion viste, at han var blevet stukket to gange i brystet med en urtekniv.
  En kriminalassistent har fortalt i retten, at der var blod på farens hænder, og at der var flere tegn på, at der havde været tumult i lejligheden.
  Faren optrådte ved begyndelsen af sagen udadtil upåvirket både under sin egen afhøring, og da han hørte vidner afgive forklaring.
  På drabsnatten var den 47-årige beruset.
  Straffen på 12 års fængsel er udgangspunktet, når domstole fastsætter straffen i drabssager.
  Carl-Ove Christiansen har været varetægtsfængslet, siden forbrydelsen fandt sted.
  